CELEX: 32022R0709
Language: bg
Date: 2022-05-06 00:00:00
Title: Регламент (ЕС) 2022/709 на Комисията от 6 май 2022 година относно отказ за разрешаване на здравна претенция за храни, която се отнася до развитието и здравето на децата (текст от значение за ЕИП)

10.5.2022   
               
               
                  BG
               
               
                  Официален вестник на Европейския съюз
               
               
                  L 133/6
               
            
         РЕГЛАМЕНТ (ЕС) 2022/709 НА КОМИСИЯТА
         от 6 май 2022 година
         относно отказ за разрешаване на здравна претенция за храни, която се отнася до развитието и здравето на децата
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1924/2006 на Европейския парламент и на Съвета от 20 декември 2006 г. относно хранителни и здравни претенции за храните (1), и по-специално член 17, параграф 3 от него,
         като има предвид, че:
         
                     (1)
                  
                  
                     Съгласно Регламент (ЕО) № 1924/2006 здравните претенции за храни са забранени, освен когато са разрешени от Комисията в съответствие с посочения регламент и са включени в списък на разрешените претенции.
                  
               
                     (2)
                  
                  
                     В Регламент (ЕО) № 1924/2006 се предвижда също, че заявленията за разрешаване на здравни претенции могат да бъдат подавани от стопанските субекти в областта на храните до националния компетентен орган на държава членка. Националният компетентен орган препраща валидните заявления на Европейския орган за безопасност на храните („Органът“).
                  
               
                     (3)
                  
                  
                     След като получи заявление, Органът незабавно информира останалите държави членки и Комисията за него и се произнася със становище по съответната здравна претенция.
                  
               
                     (4)
                  
                  
                     Комисията се произнася относно разрешаването на здравната претенция, като взема предвид становището на Органа.
                  
               
                     (5)
                  
                  
                     Във връзка с подадено от H.J. Heinz Supply Chain Europe BV заявление в съответствие с член 14, параграф 1, буква б) от Регламент (ЕО) № 1924/2006, Органът трябваше да се произнесе със становище по здравна претенция относно Nutrimune и имунната защита срещу патогени в стомашно-чревния тракт и горните дихателни пътища (Въпрос № EFSA-Q-2018-00727). Предложената от заявителя претенция беше формулирана, както следва: „Nutrimune подпомага имунната система в защитата срещу патогени в горните дихателни пътища и стомашно-чревния тракт на малките деца“.
                  
               
                     (6)
                  
                  
                     На 15 април 2019 г. Комисията и държавите членки получиха научното становище на Органа (2), който въз основа на предоставените данни стигна до заключението, че научните доказателства не са достатъчни, за да се установи наличието на причинно-следствена връзка между приема на Nutrimune (пастьоризирано краве обезмаслено мляко, ферментирало чрез бактерии Lactobacillus paracasei CBA L74) и укрепването на имунната защита срещу патогени в стомашно-чревния тракт и горните дихателни пътища на малки деца. Съответно, тъй като претенцията не отговаря на изискванията на Регламент (ЕО) № 1924/2006, тя не следва да бъде разрешена.
                  
               
                     (7)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Здравната претенция, посочена в приложението към настоящия регламент, не се включва в списъка на Съюза на разрешените претенции, предвиден в член 14, параграф 1 от Регламент (ЕО) № 1924/2006.
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 6 май 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 404, 30.12.2006 г., стр. 9.
         
            (2)  The EFSA Journal (Бюлетин на ЕОБХ) 2019;17(4):5656.
      
      
         
            ПРИЛОЖЕНИЕ
            Отхвърлена здравна претенция
            
                        Заявление — съответни разпоредби на Регламент (ЕО) № 1924/2006
                     
                     
                        Хранително вещество, вещество, храна или категория храна
                     
                     
                        Претенция
                     
                     
                        Номер на становището на ЕОБХ
                     
                  
                        Член 14, параграф 1, буква б) — здравна претенция във връзка с развитието и здравето на децата
                     
                     
                        Nutrimune (пастьоризирано краве обезмаслено мляко, ферментирало чрез бактерии Lactobacillus paracasei CBA L74)
                     
                     
                        Nutrimune подпомага имунната система в защитата срещу патогени в горните дихателни пътища и стомашно-чревния тракт на малките деца.
                     
                     
                        Q-2018-00727